આગ હજી સંપૂર્ણ બુઝાઈ નહોતી. ગરબડદાસ પટેલ અને કેટલાક ચુનંદા સાથીઓ હજી ભાગેડુ હતા. એમ કહેવાય છે કે આણંદમાં અંગ્રેજી છાવણી લૂંટાઈ તેના બીજા દિવસે ગબડદાસ પટેલનું લગ્ન હતું. લગ્ન તો થયું, પણ એ પકડાઈ ગયા. એમને બચાવવા જતાં મૂળજી જોશી ઘાયલ થયા હતા. ગરબડદાસ પટેલ પર અજાણી જગ્યાએ મુકદ્દમો ચલાવવામાં આવ્યો અને એમને જન્મટીપની સજા કરાઈ. એમનો અપરાધ હતો ઈસ્ટ ઇન્ડિયા કંપની સરકારની હકૂમત સામે બળવો કરવાનો અને દિલ્હી-મેરઠના બગાવતીઓને ટેકો આપવાનો! એમને કાળાં-પાણીની સજા થઈ. હાથે-પગે બેડી બાંધીને એમને આંદામાન ધકેલી દેવામાં આવ્યાં.